CELEX: 32022D0449
Language: sl
Date: 2022-03-17 00:00:00
Title: Sklep Sveta (EU) 2022/449 z dne 17. marca 2022 o podpisu, v imenu Unije, in začasni uporabi Sporazuma med Evropsko unijo in Republiko Moldavijo o operativnih dejavnostih, ki jih Evropska agencija za mejno in obalno stražo izvaja v Republiki Moldaviji

18.3.2022   
               
               
                  SL
               
               
                  Uradni list Evropske unije
               
               
                  L 91/1
               
            
         SKLEP SVETA (EU) 2022/449
         z dne 17. marca 2022
         o podpisu, v imenu Unije, in začasni uporabi Sporazuma med Evropsko unijo in Republiko Moldavijo o operativnih dejavnostih, ki jih Evropska agencija za mejno in obalno stražo izvaja v Republiki Moldaviji
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti člena 77(2)(b) in (d) ter člena 79(2)(c) v povezavi s členom 218(5) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Člen 73(3) Uredbe (EU) 2019/1896 (1) določa, da v okoliščinah, ki zahtevajo napotitev skupin za upravljanje meja iz stalne enote evropske mejne in obalne straže v tretjo državo, v kateri bodo člani skupin izvajali izvršilna pooblastila, Unija z zadevno tretjo državo sklene sporazum o statusu na podlagi člena 218 Pogodbe o delovanju Evropske unije.
                  
               
                     (2)
                  
                  
                     Svet je 14. marca 2022 (2) pooblastil Komisijo, da začne pogajanja z Republiko Moldavijo o Sporazumu o operativnih dejavnostih, ki jih Evropska agencija za mejno in obalno stražo izvaja v Republiki Moldaviji (v nadaljnjem besedilu: Sporazum).
                  
               
                     (3)
                  
                  
                     Pogajanja so se uspešno zaključila s parafiranjem Sporazuma.
                  
               
                     (4)
                  
                  
                     Ta sklep predstavlja razvoj določb schengenskega pravnega reda, pri katerih Irska v skladu s Sklepom Sveta 2002/192/ES (3) ne sodeluje; Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.
                  
               
                     (5)
                  
                  
                     V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja. Ker ta sklep nadgrajuje schengenski pravni red, se Danska v skladu s členom 4 navedenega protokola v šestih mesecih od dne, ko Svet sprejme ta sklep, odloči, ali ga bo prenesla v svoje nacionalno pravo.
                  
               
                     (6)
                  
                  
                     Sporazum bi bilo treba podpisati, priloženo skupno izjavo glede Islandije, Norveške, Švice in Lihtenštajna pa odobriti v imenu Unije.
                  
               
                     (7)
                  
                  
                     Da bi se zagotovila možnost nujne napotitve stalne enote evropske mejne in obalne straže na ozemlje Republike Moldavije v pomoč zaradi dotoka oseb po agresiji Ruske federacije proti Ukrajini, bi bilo treba Sporazum uporabljati začasno do zaključka postopkov, potrebnih za začetek njegove veljavnosti –
                  
               SPREJEL NASLEDNJI SKLEP:
         
            Člen 1
            Podpis, v imenu Unije, Sporazuma med Evropsko unijo in Republiko Moldavijo o operativnih dejavnostih, ki jih Evropska agencija za mejno in obalno stražo izvaja v Republiki Moldaviji (v nadaljnjem besedilu: Sporazum), se odobri s pridržkom njegove sklenitve (4).
         
         
            Člen 2
            Skupna izjava, priložena temu sklepu, se odobri v imenu Unije.
         
         
            Člen 3
            Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.
         
         
            Člen 4
            Sporazum se v skladu s členom 22(2), drugi pododstavek, Sporazuma začasno uporablja od datuma podpisa do zaključka postopkov, potrebnih za začetek njegove veljavnosti.
         
         
            Člen 5
            Ta sklep začne veljati na dan sprejetja.
         
         
            V Bruslju, 17. marca 2022
            
               
                  Za Svet
               
               
                  predsednik
               
               J.-Y. LE DRIAN
            
         
         
            (1)  Uredba (EU) 2019/1896 Evropskega parlamenta in Sveta z dne 13. novembra 2019 o evropski mejni in obalni straži ter razveljavitvi uredb (EU) št. 1052/2013 in (EU) 2016/1624 (UL L 295, 14.11.2019, str. 1).
         
            (2)  Sklep Sveta (EU) 2022/426 z dne 14. marca 2022 o pooblastilu za začetek pogajanj o sporazumu o statusu med Evropsko unijo in Republiko Moldavijo o operativnih dejavnostih, ki jih Evropska agencija za mejno in obalno stražo izvaja v Republiki Moldaviji (UL L 87, 15.3.2022, str. 22).
         
            (3)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).
         
            (4)  Besedilo Sporazuma je objavljeno v UL L 91, 18.3.2022, str. 4.
      
      
         
            SKUPNA IZJAVA GLEDE ISLANDIJE, NORVEŠKE, ŠVICE IN LIHTENŠTAJNA
            Pogodbenici Sporazuma med Evropsko unijo in Republiko Moldavijo o operativnih dejavnostih, ki jih Evropska agencija za mejno in obalno stražo izvaja v Republiki Moldaviji, sta seznanjeni s tesnim odnosom med Evropsko unijo ter Norveško, Islandijo, Švico in Lihtenštajnom, zlasti na podlagi sporazumov z dne 18. maja 1999 in 26. oktobra 2004 o pridružitvi teh držav k izvajanju, uporabi in razvoju schengenskega pravnega reda.
            V takih okoliščinah je zaželeno, da organi Norveške, Islandije, Švice in Lihtenštajna na eni strani ter Republike Moldavije na drugi strani brez odlašanja sklenejo dvostranske sporazume glede ukrepov, ki jih Evropska agencija za mejno in obalno stražo izvaja v Republiki Moldaviji, in sicer z določbami, ki so podobne določbam Sporazuma med Evropsko unijo in Republiko Moldavijo o operativnih dejavnostih, ki jih Evropska agencija za mejno in obalno stražo izvaja v Republiki Moldaviji.